title: Recueil général et complet des fabliaux des 13e et 14e siècles/Des II Chevaus
text: # Recueil général et complet des fabliaux des 13e et 14e siècles/Des II Chevaus
  
  ### xiii DES .II. CHEVAUS.
  
  ﻿Et d’el mort vilain de Bailluel, C il qui trova d’el Morteruel,
  
  Et d’el mort vilain de Bailluel,
  
  Qui n’ert malades ne enfers,
  
  Et de Gombert et des .II. clers
  
  Que il mal atrait à son estre,
  
  Et de Brunain la vache au prestre,
  
  Que Blere amena, ce m’est vis,
  
  Et trova le songe des vis
  
  Que la dame paumoier dut,
  
  Et du Leu que l’oue déçut,
  
  Et des .II. Envieus cuivers,
  
  Et de Barat et de Travers
  
  Et de lor compaignon Haimet,
  
  D’un autre fablel s’entremet,
  
  Qu’il ne cuida jà entreprendre ; Ne por Mestre Jehan reprendre
  
  De Boves, qui dist bien et bel,
  
  N’entreprent-il pas cest fablel, Quar assez sont si dit resnable ; Mès qui de fablel fet grant fable,
  
  N’a pas de trover sens legier.
  
  Mès, por ma matère abregier,
  
  Vous conterai tout demanois
  
  Qu’il avint en cel Amienois.
  
  ﻿À Lonc Eve sor la rivière
  
  Mest un vilains, ce m’est avière,
  
  Qui onc n’estoit huiseus trovez.
  
  Mès traveilliez et aouvrez
  
  De messonner et de soier ;
  
  Si menoit jarbes à loier
  
  D’un roncinet de povre coust.
  
  Qu’il avoit très devant aoust
  
  Moult mal peu, et bien pené,
  
  Et si en avoit amené
  
  Son blé, ainz l’août, por l’orage.
  
  Poi ot avaine, et poi forage,
  
  Por bien sa beste gouverner ;
  
  Mais, por ce qu’il ne pot juner.
  
  Et por argent qu’il en vout prendre.
  
  Se penssa qu’il le menra vendre ;
  
  Ainsi avint com je vos di,
  
  Et, quant ce vint au samedi,
  
  Si matinet come il ajorne
  
  Li vilains son roncin atorne.
  
  Et frote, et conroie, et estrille ;
  
  En .I. blanc chevestre de tille,
  
  Le maine sanz sele et sanz frain.
  
  Bien sanble roncins mors de fain ;
  
  Si estoit-il, poi s’en faloit.
  
  Tout ainsi com il s’en aloit
  
  Sor le roncin, qui dur le porte,
  
  Et il tresvint devant la porte
  
  Sᵗ Acueil, une prioré.
  
  Iluec n’ot gueres demoré
  
  Quant uns rendus de la meson
  
  Ist hors, si l’a mis à reson,
  
  Qui estoit venuz au serain ;
  
  Si li dist au mot premerain :
  
  « Amis, quel part vous menra Diex ?
  
  Est cil roncins jones ou viex ?
  
  Par samblant n’est-il gueres chiers.
  
  — Foi que doi vous, biaus sires chiers,
  
  Tel com il est le m’estuet prendre,
  
  Tant que je le truise à oui vendre.
  
  Mon vuel fust-il granz et pleniers,
  
  Si en éusse plus deniers,
  
  Si ne m’éussiez pas gabé.
  
  — Foi que doi mon seignor l’abé
  
  Fet cil, et l’ordre dont je sui,
  
  Aine ne le dis por vostre anui,
  
  Ne por vous de riens agrever ;
  
  Ausinc volons-nous alouer
  
  .I. no roncin qui céenz est ;
  
  Se vos i savez vo conquest,
  
  Nous le bareteriens au vostre ;
  
  Venez enz, si verrez le nostre ;
  
  Si fesons marchié, Diex, tant bien ;
  
  Se ce non, chascuns r’ait le sien,
  
  Puis resoions amis corne ains.
  
  — Je l’otroi bien, » dist li vilains.
  
  À tant s’en entrent en la cort,
  
  Li renduz en l’estable cort,
  
  Si en a trait .I. roncin fors,
  
  Qui n’estoit mie des plus fors
  
  C’onques vi, ne des plus vaillanz,
  
  Ainz estoit maigres et taillanz,
  
  Dos brisié, mauvès por monter ;
  
  Les costes li pot-on conter ;
  
  Hauz ert derrière, et bas devant,
  
  Si aloit d’un pied sousclochant.
  
  Dont il n’estoit preu afaitiez ;
  
  N’estoit reveleus ne haitiez,
  
  N’il n’avoit talent de hennir.
  
  Quant li vilains le vit venir.
  
  Si l’esgarda moult d’en travers,
  
  « Que regardez, fet li convers ?
  
  Encor soit-il povres et maigres,
  
  S’est-il plus taillanz et plus aigres
  
  Que tel vendera-l’en .C. sous ;
  
  Mès il ne fu piéça saous.
  
  S’est chascun jor bien aouvrez.
  
  Il seroit bien tost recouvrez,
  
  S’il ne fesoit œvre grevaine,
  
  S’éust du fuerre et de l’avaine ;
  
  Por qu’il i péust avenir.
  
  On n’auroit en lui que tenir,
  
  Et si set bien s’avaine maurre.
  
  Dites combien voudrez-vous saurre,
  
  Je le vous métrai à droit fuer. »
  
  Li vilains sorrist de mal cuer
  
  De ce qu’il ot dire au rendu.
  
  « N’avez mie encor tout vendu,
  
  Dist li vilains ; par mon chapel,
  
  Bien me volez vendre la pel,
  
  Quar en lui ne voi-je mès rien,
  
  Fors le vendage del cuirien.
  
  Roncins qui n’a valor ne force
  
  Est bien dignes que on l’escorce ;
  
  S’ai tel engaigne, que je muir,
  
  Qui me rouvez soudre à cel cuir ;
  
  Mès vez ci roncin bien vendable.
  
  Fols est qui le tient en estable ;
  
  Bons est par tout où l’en l’aderce.
  
  Bons en charrue, bons en erce.
  
  Et bons ès trais et ès limons.
  
  Ne onques ne vit toz li monz
  
  Meillor roncin, ne plus isnel ;
  
  Il cort plus ne vole arondel.
  
  Je ne me vois mie esmaiant
  
  Se nus veut roncins bien traiant
  
  Por un grant mont à dévaler,
  
  Que il en lest cestui aler,
  
  Por que l’en adroit li apiaut.
  
  Mès je me merveil que ces piaut
  
  Que vous m’avez tant detrié,
  
  Et si vous avoie prié
  
  Que vous ne me gabissiez pas ;
  
  Or fusse à Amiens tout le pas,
  
  Que que m’avez ci amusé.
  
  — Moult avez ore refusé,
  
  Fet li convers, et avillié
  
  Mon roncin maigre et escillié.
  
  Et le vostres fètes si preu ;
  
  Mais nous saurons de si à peu
  
  Liquels sera miez alosez,
  
  Se le vostre esprover volez.
  
  Mettons les roncins keue à keue,
  
  Et si soit qui bien les aneue,
  
  Et se li nostres puet tant fère
  
  Qu’il puist le vostre à force trère
  
  Dusques là sus à cele grange,
  
  Perdu l’avez sans nule eschange ;
  
  Et, se li vostres est tant fors.
  
  Qu’il puist le nostre trère fors
  
  De cele porte seulement,
  
  Mener l’en poez cuitement ;
  
  Ainsi doit-on prover sa beste. »
  
  Ce dist li vilains : « Par ma teste,
  
  Marchéant avez encontre ;
  
  Ainsi vueil-je qu’il soit graé,
  
  Et si veuil que tout maintenant
  
  Soient tenu li convenant.
  
  — Je l’otroi bien, » fet li convers.
  
  Le sien a par la keue aers.
  
  Qu’il avoit moult et mate et souple,
  
  Andeux ensamble les acouple,
  
  Puis fut chascuns devers le suen ;
  
  Si ot verge tout à son buen,
  
  Dont granz cops lor donnent et rendent.
  
  Et li roncin tirent et tendent
  
  Corn cil qui ne s’osèrent faindre ;
  
  Les neus font serrer et estraindre,
  
  Mès, por tirer ne por sachier,
  
  Ne les porent desatachier ;
  
  Moult ont les crêpons estenduz.
  
  « Qu’est-ce, Baillet, fet li renduz ?
  
  Gardez que cil ne vous eschape. »
  
  Adonc de la verge le frape,
  
  Fiert et frape et done granz cops.
  
  Et li vilains ne fu pas fols,
  
  Qu’il vueille Ferrant affoler,
  
  Ainz le lest assez reculer,
  
  Por celui lasser et recroire ;
  
  Et li rendus, ce poez croire,
  
  Fu liez quant vit Baillet errant.
  
  Et il vit reculer Ferrant,
  
  Moult li croist le. cuer et engrange.
  
  « Baillet, fet-il, voiz ci la grange,
  
  Garde que l’onor en soit tiue. »
  
  Mès Baillet a fète la siue,
  
  Qu’il ne puet mès ne ho ne jo,
  
  Ainz areste sanz dire ho ;
  
  D’angoisse li batent li flanc.
  
  Quant li vilains le vit estanc
  
  Qu’il ne puet mès tirer ne trère :
  
  « Ferrant, fet-il, or del bien fère,
  
  Gentiz beste de bone essonre. »
  
  Quant li roncins s’oï semondre,
  
  Des piez devant s’aert à terre.
  
  Que de l’un des piez se defferre ;
  
  Le fer fet voler contremont.
  
  Et li vilains coite et semont
  
  Ferrant, qui trait et tire fort,
  
  Et Baillés arrière ressort ;
  
  À cele premeraine pointe,
  
  L’en maine de cul et de pointe
  
  Vers la porte tout le grant cors ;
  
  Traïnant ausi com un ours,
  
  Enmenoit, à col estendu,
  
  Et le roncin et le rendu.
  
  Qui moult dolenz après le siut.
  
  Si com de la porte issir dut,
  
  Et li renduz connuit bien l’uevre
  
  Que Baillés si vilment se prueve,
  
  Que cil si vilment entraïne,
  
  Son coutel tret de sa gaine,
  
  Ne set coment il le reskeue,
  
  À Ferrant a copé la keue ;
  
  Se li a alegié son fais ;
  
  De la porte tout à .I. fais
  
  S’en issirent andui ensamble.
  
  Li renduz fiert la porte ensamble,
  
  Puis s’en repère à son ostel.
  
  Li vilains n’en pot avoir el,
  
  N’il ne pot pas desouz mucier ;
  
  Ne sot tant brère ne huchier
  
  Que cil li vousist mot respondre.
  
  Puis le fist à Amiens semondre
  
  À la cort par devant l’evesque,
  
  Qui bien leur enquiert et enpesque
  
  Comment il lor fu avenu ;
  
  Puis ont lonc tens le plait tenu,
  
  Qu’ainz ne lor en fîst jugement.
  
  Or vous proi-je communement
  
  Qu’entre vous m’en dites le voir,
  
  Se li vilains le doit avoir.
  
  